次韻和端夫喜望之祈雪有應
作者：鄒浩
朝代：宋

paragraphs: 誠意通羣祀，朝來忽已飄。
六花紛汗漫，千里入均調。
趙璧光凌日，隋珠暗擲宵。
老農愁自判，稚子喜來嬌。
化育知難詰，形容豈易描。
白鹽聊比擬，黄竹謾謳謠。
談柄迷修麈，朝衣奪素貂。
豐穰歸嗣歲，收拾謝枯樵。
淺露先生履，深齊惠可腰。
思添韋應物，狂助蓋寛饒。
民食逃艱粒，宸心定解焦。
樓高天構玉，池迥地疏瑤。
爽韻陪松檜，嚴聲陋鼓簫。
亡羊空道路，失鶴但雲霄。
撫運年將往，侵人鬢欲凋。
題輿真健筆，險句壓寒綃。
重愧非名士，兹焉綴下寮。
主賓參沔渡，杖履集山椒。
故事梁園在，風流楚國遙。
瓊瑰争報復，宇宙一漂搖。
莫訝春來晚，春來待此消。